Bieññ meññ-nac yahc fariseu ma xtahl meññ gadohp Jesúz,
no ma xtahl meññ gachôbnihs me que Juaṉ,
nîcze nehx Jesúz rchôbnihs,
mazyg xmeññ me.
Hor-gunn Jesúz ni ganii meññ-nac yahc fariseu,
byruu me ṟegioṉ-Judea,
no gubyguiat me za me ṟegioṉ-Galilea.
Lóni za me,
nier güdedy me lo ṟegioṉ-Samary.
No bydzihñ me to guiedzy ni le Sicar,
ni nu lo ṟegioṉ-Samary,
gahsh gá to lyu ni biscady Jacop xiiñ me José.
Uga nu to pos,
rnii yâme leu xpos Jacop.
No Jesúz bydzahg me de ni güzeꞌ me,
no gürie me ruꞌ pos-wé,
ba beeiy ribygue.
Lo hor-wé bydzihñ to ngüna-samaritan zigloo me nzeꞌ,
no ra Jesúz leeme:
―Bdee doozy xinzeꞌy goon.
Xmeññ Jesúz naꞌ,
za yâme leññ guiedzy zicshii yâme guîlrahgü.
Ra ngüna-samaritan Jesúz:
―¿Bia mód neꞌy gdedyaꞌ nzeꞌ lii,
no naquiꞌ meññ-Isṟael,
no naa nacaꞌ meññ-samaritan?
(Porni meññ-Isṟael nehx rwieꞌ saꞌ yâme mos no meññ-samaritan.)
Ra Jesúz leeme:
―Bâḻ ñanniꞌ bia rdee Dioz,
no bâḻ ñanniꞌ dxu we naa ni ganab nzeꞌ lii,
lii we nnabiꞌyu naa,
no naa ndedyaꞌ lii ni zidguiahc beeiy nzeꞌ ni rdee guîlmbahñ.
Ra ngüna-samaritan leeme:
―Señor,
nehx nu bia no gbooyu,
no guiat leññ pos.
¿Bá glo ncaꞌy nzeꞌ ni rdee guîlmbahñ ni ndeedyiꞌ naa?
Dtadgul noꞌ Jacop ni güyuꞌ ba xtze,
leeme we psan-no pos-rieꞌ noꞌ,
no neꞌ gahc‑e cuaꞌ me nzeꞌ ni güee me,
no ni güee xmiꞌñ me,
no xnimal me zegahc.
¿Nehxni ma rsahquiꞌ que leeme?
Ra Jesúz leeme:
―Gyre dxu roo nze-rieꞌ,
zibyguiat ssaagyladzy;
per dxu ñoo nzeꞌ ni gdedyaꞌ,
nehx zibyguiat ssaagyladzy;
porni leññ xguîlmbahñ me gdedyaꞌ ni zidguiahc beeiy nzeꞌ ni rda,
no gacu guîlmbahñ ni nehx zluhx.
Ra ngüna-samaritan leeme:
―Señor,
bdee naa nze-wé,
lehdy di guibyguiat gyzaagydadzyaꞌ,
no di guibyguiat guidloon nzeꞌ neꞌ.
Ra Jesúz leeme:
―Güya,
biycaꞌ tziahliꞌ,
no guiaadiꞌ neꞌ gyzac.
Ra ngüna-caḻ leeme:
―Nehx rapaꞌ dtziaalaꞌ.
Ra Jesúz leeme:
―Xñahzu we ni güniiy,
nehx rahpiꞌ tziahliꞌ;
porni gaay mpyquie bidzñay no lee,
no mpyquie ni dxienoy hôrrieꞌ,
ba nehx bidzñay no lee;
ni uli we ni güniiy.
Ra ngüna-caḻ leeme:
―Señor,
zoꞌ naa profet‑e lii.
Dtadgul yahc noꞌ ni güyuꞌ ba xtze bzacbeeiy yâme Dioz neꞌ lo dañ-rieꞌ,
per laꞌd ni nac meññ-Isṟael,
ne laꞌd Jerusaléṉ‑e racladzyu dzigzacbeeiy meññ Dioz.
Ra Jesúz leeme:
―Ngünaa,
bylíladzy ni gapyaꞌ lii.
Zdzihñ dzé ni gzacbeeiy meññ Dioz ni nac dTad nó,
no ba nehx siahd laꞌd dañ-rieꞌ,
ni ba di zia laꞌd Jerusaléṉ.
Laꞌd rzacbeeiy laꞌd ni nehx nann laꞌd dxu lee;
per noꞌ nann noꞌ dxu rzacbeeiy noꞌ lee;
porni de meññ-Isṟael ziaad dxu guislaa meññ de lo guîlnadz.
Per zdzihñ dzé,
no hôrrieꞌ gahc‑e dze-wé,
meññ ni ulihbu rzacbeeiy Dioz ni nac dTad nó,
gzacbeeiy yâme leeme por xiSpirt me no ni nac ni uli,
porni Dioz ni nac dTad nó racladzy me gacu ze no meññ-rzacbeeiy leeme.
Dioz,
Spirt‑e leeme,
no dxu rzacbeeiy leeme,
rquihñu gzacbeeiy yâme leeme por xiSpirt me no ni nac ni uli.
Ra ngüna-samaritan leeme:
―Naa nannaꞌ guiaad ni lee nac Mesíaz,
ni ra yâme lee Crist;
no dze-guiaad me,
za me noꞌ gyreu.
Ra Jesúz leeme:
―Naa ni gayuno diidz lii we ni neꞌy guiaad.
Lo hor-wé bydzihñ xmeññ me,
no ptzunadz yâme gayu Jesúz diidz no to ngünaa.
Per ndruhty di nnabdiidz leeme bia gayu yâme,
o bia ganabdiidz me ngüna-caḻ.
Were psaꞌn ngüna-caḻ xrieꞌ,
no güya me leññ guiedzy,
no ra me meññ:
―Lâ te,
güieꞌ laꞌd to mpyquie ni ra naa gyre ni ptzon.
¿Dxgann dac‑e leeme nac Crist la?
Byruu yâme leññ guiedzy no za yâme ru dxie Jesúz.
Lóni zia ngüna-caḻ,
xmeññ Jesúz naꞌ gaya leeme:
―Muextr,
güdahgü.
Per leeme ra me leeyâme:
―Naa rapaꞌ to guîlrahgü ni nehx rzaclo laꞌd lee.
Were ganabdiidz saꞌ xmeññ me,
ne:
―¿Dxuhch bidno ni gahgü me la?
Per Jesúz ra leeyâme:
―Ni zidguiahc beeiy dguîlrahguaꞌ,
leeu we de ni ctzon ni ne Dioz ni pshahl naa,
no luxaꞌ xtziiñ me.
Ne laꞌd:
“Riaadz ziaꞌ stahp mboo par gydzihñ cüsech”;
per naa gapyaꞌ laꞌd:
Lâ güieꞌ gyre meññ-rieꞌ ni ziaad,
zidguiahc yâme we beeiy cüsech ni ba bydzihñ no ba gaye.
Dxu runo meññ xtiidz Dioz,
zidguiahc me we beeiy meññ-gatzoo cüsech,
no scaꞌ me ni zidguiahc beeiy sahcu;
no cüsech-rieꞌ,
leeu we par gap meññ guîlmbahñ ni nehx zluhx,
lehdy scâsy meññ-guzlo gatzoo dziiñ no zegahc meññ-rtzoo cüsech,
rxihly gyrop cuib yâme.
No ni uli we rnii to didz-zaaby ni ne:
“To meññ rdziib,
no dze-ba nu cüsech zrieñ rchuꞌ.”
Naa gashaalaꞌ laꞌd beeiy ni zictzoo laꞌd cüsech ru nehx bdziib laꞌd.
Zrieñ meññ ptzoo dziiñ beeiy ni bdziib leeu,
no laꞌd ctzoo xicüsechu.
Xtahl meññ-samaritan ni nu guiedzy-wé bylíladzy yâme Jesúz no ni günii ngüna-caḻ de ni ra me:
“Gu me naa gyre ni ba ptzon.”
Ru bydzihñ meññ-samaritan ru dxie Jesúz,
ra yâme leeme guiaꞌn me no leeyâme;
no biaꞌn me uga chohp dzé.
No ma xtahl yâme bylíladzy hor-bieññ yâme ni günii me lehbme.
No ra yâme ngüna-caḻ:
―Hôrrieꞌ rlídadzy noꞌ,
nehx nunzy de ni guhdzyiꞌ noꞌ,
mazyg porni noꞌ gahc ba bieññ noꞌ ni günii me,
no ba nann noꞌ ni uli we leeme nac Crist ni guislaa meññ-nu lo guiedzylie de lo guîlnadz ni ziaad.